Hei, denne artikkelen er over ett år gammel og kan inneholde utdatert informasjon

Mandag avgjorde lagmannsretten at PST skal få se filmopptakene de i juni beslagla fra regissør Ulrik Imtiaz Rolfsen.

- Vi kommer til å anke til Høysterett, sier Rolfsen til Dagbladet.

Opptakene ble filmet i forbindelse med en dokumentar om Ubaydullah Hussein.

- Kildene kommer til å vegre seg PST har tidligere sagt at opptakene til Rolfsen inneholder viktig informasjon om en terrormistenkt 18-åring som for tiden er varetektsfengslet.

Rolfsen mener at dommen vil gjøre det vanskelig for journalister og andre å jobbe med kilder fra miljøer i politiets søkelys.

- Når jeg leser dommen får jeg en følelse av at den gir meg rett, men at den samtidig slår fast at terrorloven trumfer det å ha rett. Hvis dette står seg kan politiet trekke dette trumfkortet hver gang de vil hente ut informasjon, noe som vil gjøre at kilder vegrer seg for å snakke, sier Rolfsen.

Opptakene skal vise den terrormistenkte på reise til Gøteborg, kort tid før han ble pågrepet.

Dokumentaren i fare for Rolfsen I etterkant av beslaget har Rolfsen fått flere reaksjoner fra de som har bidratt til filmen.

- Flere har meldt at de har lyst til å trekke seg. Vi vet ikke om det blir noen film, sier Rolfsen.

Saken har tidligere vært oppe hos Oslo tingrett, som kom med samme konklusjon som lagmannsretten, bortsett fra at Rolfsen nå også er dømt til å betale saksomkostningene knyttet til rettsaken.

PST har ingen kommentar til avgjørelsen, bortsett fra at de tar den til etterretning.

